Þingræður haldnar á Alþingi Íslendinga

Frsm. (Guðmundur Ólafsson) Frv. þetta er borið fram eftir beiðni hæstv. fjrh. (M. G.) af fjárhagsnefnd Nd., og gekk fram breytingalaust í háttv.Nd. Eins og tekið er fram í nefndarálitinu á þskj. 606, þá er útflutningsgjald, nema þá mjög lágt, varhugaverður tekjustofn, en nú er viðurkend þörfin á peningum í ríkissjóð, og þykir því rjett að mæla með frv. Það er óhætt að segja, að háttv. Alþingi geri sitt til þess að afla ríkissjóði tekna, og það jafnvel svo, að alt er reytt, sem líkur eru til, að náist. Raunar er þessi tekjustofn ekki nýr, því að jafnhátt útflutningsgjald hefir verið greitt eftir stimpilgjaldslögunum, en var þar sett aðeins til bráðabirgða. En það vill nú oft verða svo, að þó lög sjeu sett til bráðabirgða, þá eru þau oft framlengd, og getur vel svo farið, að eins verði með þessi lög. Eftir áætlun er gert ráð fyrir, að þetta gjald gefi af sjer 250–300 þús. kr. tekjur, og mun það síst of hátt reiknað. En ef frv., sem nú er til einnar umr. í Nd., um útflutningsgjald af síld o. fl., kemst í gegn, þá losnum vjer við gamla útflutningsgjaldið eftir útflutningsgjaldslögunum frá 1881 og 1919. Nefndin leggur því til, að frv. verði samþ., og telur, að það muni fremur ljetta á þjóðinni frá því, sem nú er, verði bæði þessi umgetnu frv. samþykt, eins og telja má víst.

Björn Kristjánsson Jeg stend aðeins upp út af orðum, sem fjellu hjá háttv.frsm. (G. Ó.), að nefndinni, óskiftri. hefði þótt útflutningsgjaldið miður góður skattagrundvöllur. Þetta vildi jeg leiðrjetta, því jeg held því fram, að það sje besti skattagrundvöllurinn hjer á þessu landi. Og jeg vænti þess, að það verði tekið sem fyrst upp aftur, því bæði er það, að það er mjög gott að innheimta þetta gjald og að ríkissjóður hefir þar vissar tekjur af, og kemur óskert til ríkissjóðs og almenningur finnur minst til að greiða það. Þessi lög hafa nú staðið í 40 ár, og skatturinn þótt rjettur og heppilegur, og mun þingið vonandi taka hann upp seinna. Að vísu má kannske afla sömu tekna með prósentuútflutningsgjaldsfrv. því, sem á ferðinni er, en það er umsvifameira og ekki eins heppilegt.

Frsm. (Guðmundur Ólafsson) Það mun rjett vera hjá háttv. 2. þm. G.-K. (B. K.), að þessi skoðun hafi komið fram hjá honum í nefndinni, en mjer fjellu víst svo orð, að nefndin hefði hjer verið öll sammála, en það mun þó óhætt að segja, að hinir allir hafi haft þá skoðun. Það eru nú nokkuð skiftar skoðanir um það, hversu útflutningsgjald er heppilegt, þó það sje að vísu kostur, að það er gott að heimta það inn, eins og þm. (B. K.) tók fram. En yfirleitt mun það vera skoðun þjóðarinnar, að óheppilegt sje að skatta framleiðslu, en eins og nú stendur á, verður að afla ríkissjóði tekna þar, sem hægt er, og verður þó ekki auðið að ganga viðunanlega frá fjárlögunum.

Guðjón Guðlaugsson Jeg fæ ekki skilið, hvað á að gera með að koma með þetta frv. nú inn í deildina, því þing er brátt á enda, og vil jeg hafa atkvgr. um það, hvort deildin leyfir þessi afbrigði, og mun jeg greiða atkv. á móti því.

Guðmundur Ólafsson Það hefir oft komið fyrir, að stórmál hafa komið frá hv.Nd. í þinglok, og þeim leyft að ganga óáreittum áfram, eftir því, sem tími hefir unnist til. Sje jeg ekkert á móti því, að þessu máli sje vísað til sjávarútvegsnefndar, og er þá hægt að láta það sofna þar ef vill, því að jeg býst ekki við, að. það verði afgreitt nú. En málið er óneitanlega mikilsvert.

Sigurður Jónsson Jeg hefi fylgst með máli þessu og athugað frv., og jeg sje, að ekki er hægt að samþykkja það óbreytt eins og það kom frá Nd. En málið er mjög mikilsvert, og vil jeg því, að því sje vísað til 2. umr. og nefndar, og vona jeg, að nefndin lagi það og breyti því.